**Direktesalgsforbundet** (**DF**) er en norsk interesseorganisasjon for selskaper og distributører innen direktesalg og multi-level marketing. DF ble etablert i 1973 og ledes av Dan Sharoni.

Hovedoppgaven til DF er å ivareta interessene til bransjens selskaper, distributører og kunder, i tillegg til å arbeide for bransjens anerkjennelse i samfunnet. Forbundet har uttrykt frustrasjon for det de mener er handlingslammelse hos norske myndigheter overfor useriøse aktører som de mener ødelegger for bransjens omdømme.

En rekke av forbundets medlemsselskaper har opplevd å bli sanksjonert for å drive ulovlig pyramidespill. Herbalife er blant medlemsselskapene som har vært med lengst i forbundet, og i 2016 inngikk selskapet et forlik med amerikanske Federal Trade Commission (FTC) om å betale en bot på 200 millioner dollar, samt iverksette omfattende endringer i sin forretningsplan. FTC beskrev Herbalife med de vanlige særtrekk ved pyramidespill, men uten å ta selve begrepet i bruk. Nu Skin Enterprises er også blant selskapene med lengst fartstid hos Direktesalgsforbundet, og i 2016 inngikk selskapet et forlik hvor de måtte betale 47 millioner dollar for ikke å ha opplyst sine investorer om at selskapet hadde blitt bøtelagt av kinesiske myndigheter for brudd på forbudet mot pyramidespill. Vemma var prøvemedlem hos Direktesalgsforbundet da det ble stengt av amerikanske myndigheter i august 2015. Kyäni var også prøvemedlem, men ble ikke tatt opp som fullverdig medlem etter at det ble avdekket omfattende ulovlig markedsføring. Kyäni ble like etter politianmeldt i Sverige for brudd på forbudet mot pyramidespill. I USA besluttet Tupperware i 2013 å forlate Direct Selling Association grunnet organisasjonens inkludering av pyramideselskaper, og har senere også trukket seg ut av Direktesalgsforbundet og tilsvarende interesseorganisasjoner i andre land.

Direktesalgsforbundet krever at medlemsselskapene og deres selgere markedsfører sine produkter innenfor gjeldende regelverk og etter forbundets etiske regler. Det avdekkes likevel med jevne mellomrom omfattende brudd på regelverket hos medlemsselskapenes selgere, og det er særlig toppselgernes markedsføring som har skapt negativt oppmerksomhet.

DF er medlem i *Federation of European Direct Selling Associations* (SELDIA) som er det europeiske forbundet for direktesalg og World Federation of Direct Selling Associations (WFDSA) som er topporganisasjonen på verdensbasis.

Referanser
----------

1. ↑  DF advarer mot fordelsklubber på Internett! Arkivert 11. mars 2010 hos Wayback Machine. Direktesalgsforbundet
2. ↑  Advarer nordmenn mot selskaper i gråsonen Aftenposten
3. ↑  Herbalife settlement with FTC: Company will pay $200 million for 'unfair and deceptive practices' Inquisitr
4. ↑  Herbalife dodges pyramid scheme label with $200 million settlement The Christian Science Monitor
5. ↑  «Nu Skin reaches $47 million agreement to settle pyramid scheme lawsuit». *Natural Products Insider*. 2. mars 2016.
6. ↑  «Nu Skin: US firm gets $540,000 China fine». *BBC*. 24. mars 2014.
7. ↑  «FTC Acts to Halt Vemma as Alleged Pyramid Scheme». *FTC*. 26. august 2015.
8. ↑  Kyäni ble ikke tatt opp som medlem i Direktesalgsforbundet! Direktesalgsforbundet
9. ↑  FTC targets company after Enquirer investigation Cincinnati
10. ↑  Kyäni Europe AB polisanmäls för misstänkt kedjebrevsspel Lotteriinspektionen
11. ↑  «Extinction Alert: The Plight of Avon and Tupperware». *Pyramid Scheme Alert*. 11. november 2022.
12. ↑  5 klargjørende råd om helsepåstander Arkivert 30. januar 2018 hos Wayback Machine. Direktesalgsforbundet
13. ↑  *Må endre markedsføringen*, Nordlys, 29. desember 2017
14. ↑  Tjener millioner på sukkerpulver TV2

Eksterne lenker
---------------

* Offisielt nettsted Rediger på Wikidata